पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान में लॉकडाउन लगने के 14 दिन बाद भी संक्रमण की दर कम होने की बजाए बढ़ ही रही है। 19 अप्रैल से प्रदेश में पहले चरण का लॉकडाउन लगा था। उस समय औसतन 17 से 18 फीसदी के बीच संक्रमण दर थी। अब ये बीते 2 सप्ताह के अंदर बढ़कर 20-21 फीसदी तक पहुंच गई। सरकार ने इसे देखते हुए लाॅकडाउन के दूसरे चरण में और ज्यादा सख्ती करने का निर्णय किया है। राजस्थान में बीते सात दिन की स्थिति देखें तो 1 लाख 19 हजार 514 लोग संक्रमित हुए हैं। उससे पहले सप्ताह (19 से 25 अप्रैल) में 99 हजार 820 लोग संक्रमित हुए थे। विशेषज्ञों के मुताबिक जिस तेजी से संक्रमण की दर बढ़ रही है। आने वाले सप्ताह में संख्या और अधिक होने की आशंका है।
राजस्थान में रविवार को मिले संक्रमितों की संख्या ने बीते 14 माह के सभी रिकॉर्ड तोड़ दिए। 24 घंटे में सबसे ज्यादा 18 हजार 298 नए संक्रमित केस सामने आए थे, जबकि 159 लोगों की मौत हो गई थी। यानी प्रदेश में हर एक घंटे में 6 से ज्यादा मरीजों ने इस बीमारी से दम तोड़ दिया। राजस्थान में अब तक इस बीमारी से 4558 लोगों ने अपनी जान गंवाई है।
जयपुर में सबसे ज्यादा 4456 पॉजिटिव, बीते 5 दिनों में 192 लोगों ने तोड़ा दम
राजधानी जयपुर में सबसे ज्यादा हालत खराब है। यहां कोरोना महामारी के दौर में पिछले 14 माह में पहली बार एक दिन में 4456 पॉजिटिव केस मिले, जबकि 34 लोगों ने कल दम तोड़ा। जयपुर में अभी सबसे ज्यादा 42 हजार 756 एक्टिव केस हैं। कुल 1 लाख 18 हजार 780 लोग संक्रमित हो चुके हैं। जयपुर के 50 से ज्यादा इलाकों में रोजाना पॉजिटिव केस मिल रहे हैं। पिछले 5 दिनों का रिकॉर्ड देखें तो जयपुर में कोरोना से अप्रैल के 27 दिनों में 139 लोगों की, जबकि पिछले 5 दिनों में 192 लोग अपनी जान गंवा चुके हैं। हालात ये हैं कि अब कोरोना से मरने वालों के लिए अन्य श्मशानों में दाह संस्कार होने लगे हैं। इससे पहले प्रशासन ने आदर्श नगर श्मशान घाट को ही कोरोना से मरे लोगों के अंतिम संस्कार के लिए चिह्नित कर रखा था।
पिछले सात दिन में यूं बढ़े मरीज
कोटा में एक सप्ताह में ढाई हजार एक्टिव केस कम हुए
कोटा में मरीजों को ठीक करने के लिए एक अच्छी पहल शुरू हुई है। कोटा में बने एक कोविड केयर सेंटर में मरीजों के लिए वहां योग के साथ-साथ संगीत एवं मनोरंजन के जरिए पॉजिटिव माहौल बनाकर मरीजों को हिम्मत देने का प्रयास किया जा रहा है। कोटा की बात करें तो यहां भी हालात खराब है, लेकिन पिछले कुछ समय से कोरोना मरीजों की संख्या में मामूली कमी आई है। रविवार को कोटा में 601 नए संक्रमित मिले, जबकि इसके दो गुने से ज्यादा 1351 मरीज रिकवर हुए। कोटा में 7 दिन पहले एक्टिव केस की संख्या 8687 थी, जो अब कम होकर 6149 पर पहुंच गई यानी एक सप्ताह के अंदर ढाई हजार से ज्यादा एक्टिव केस की संख्या कम हुई।
कालाबाजारी
महामारी के इस दौर में जहां लोग अपनों का जीवन बचाने के लिए जद्दोजहद हर रहे है वहीं कुछ लोग अभी भी इस आपदा में अपनी जेबें भरने में लगे हैं। इंजेक्शन रेमेडेसिविर की कालाबाजारी थमने का नाम नहीं ले रही। जोधपुर में एसओजी टीम ने रविवार को ऐसे ही मामले में एक बड़ी कार्रवाई करते हुए निजी अस्पताल के नर्सिंगकर्मी और एक एमआर को पकड़ा है। दूसरी तरफ, जोधपुर में भी कोरोना का कहर रुकने का नाम नहीं ले रहा। रविवार को यहां 26 संक्रमिताें ने उपचार के दौरान दम तोड़ दिया। वहीं 2212 नए संक्रमित मिले। मई के पहले दो दिन में ही यहां 4030 लोग संक्रमित हो गए। गंभीर बात यह है कि रविवार को जोधपुर में संक्रमण दर 32 प्रतिशत दर्ज की गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn